Næringen har fått dødsdommen flere ganger. Nå flyter Jonas (28) på en bølge av ny optimisme
ULSTEINVIK (E24): Norske verft har trosset dødsdommen – igjen. Det har ført to ansatte i 20-årene tilbake til der de helst vil jobbe. Flere hundre jobber lyses nå ut. – Jeg var lærling her, men måtte finne meg andre ting å gjøre da tidene ble tøffere i 2014, forteller Jonas Kvalen Liavåg (28). Starten på yrkeslivet ble ikke helt som han hadde tenkt seg. I stedet for mekanikerjobb ved Ulstein Verft på Nordvestlandet, måtte han jobbe som snekker. Og som vaktmester.  Men hele tiden drømte han om en retur til verftet. – Jeg var fast bestemt på å komme tilbake og visste det ville ta seg opp igjen. Men jeg trodde ikke det ville ta så lang tid. Det tok nesten ti år. I fjor kom muligheten.  Da løsnet det for mange av de store verftene på Vestlandet. Enkelte av dem har de siste månedene signert ordrer i et tempo som overgår offshoreboomen for 15 år siden. Endrer anslagene for 2024 Etter toppåret 2014 – da norske verft omsatte for nesten 40 milliarder kroner – har pilene pekt nedover.  I 2022 var omsetningen nede i 28 milliarder kroner. Det ble spådd at verftene ville få en ytterligere nedgang i 2023 og 2024.  «Dette skyldes i stor grad verftenes svekkede konkurranseevne de siste årene, hvor en økende andel norske rederier har valgt å kontrahere fartøy på utenlandske verft, ikke minst i Tyrkia.» Det skrev konsulentselskapet Menon Economics i sin analyse av norsk maritim industri i november i fjor.  Men siden den gangen har mye skjedd. – Jeg kan ikke gi konkrete tall, men vi arbeider nå med en analyse som vil bli presentert om noen uker. Der vil anslagene for 2024 se annerledes ut. Det sier seniorøkonom Maren Nygård Basso i Menon Economics. Var ingen døende hest Bransjeorganisasjonen Norsk Industri minner likevel om at oppgangen kommer fra et svært lavt nivå. Bransjen tror heller ikke at det er én spesiell faktor som har slått inn og gitt flere ordrer. Fagsjef Kristoffer Alexander Rolland i Norsk Industri mener en svak norsk krone har spilt en stor rolle. Samtidig har etterspørselen etter skip som norske verft har vært gode på, tatt seg opp. – Vi ser dette for eksempel på fartøy for havvind.  Dermed er verftene nok en gang i ferd med å motbevise dem som ikke har hatt særlig tro på skipsbygging i Norge. Den mest kjente, er tidligere finansminister Per-Kristian Foss (H). Under verftskrisen i 2003 forsvarte han regjeringens manglende vilje til å legge frem en støttepakke med følgende ord: – Det er fåfengt å bære havre til en død hest. Men hesten døde ikke. Ifølge Norsk Skipsfarts Forum har norske verft nå ordrer på bygging av over 130 fartøyer. Historisk måned for Vard Landets største verftsgruppe, Vard, beskriver den siste tiden som historisk. Desember var «all time high» når det gjelder ordrer. Vard-gruppen signerte da ordrer for 8 milliarder kroner. Pilene ser dermed ut for å ha snudd for den italienske eieren, Fincantieri, som har sprøytet milliardbeløp inn i verftet siden de overtok i 2013. Det samlede underskuddet har vært på over 5 milliarder kroner. – Vi har hatt røde tall i mange år, og disse signeringene, sammen med et dedikert arbeid for å bli mer effektive, gjør at vi har bedre kontroll over selskapets fremtid, uttaler Vard-sjefen Alberto Maestrini. Den rekordhøye ordreinngangen gjør at Verftsgruppen må ha 150 nye medarbeidere i Norge i løpet av 2024. Føles tryggere enn noen gang Situasjonen ved Ulstein Verft er omtrent den samme. Verftet skal øke staben med 50 ansatte. I tillegg skal 13 lærlinger inn. Ida Helen Hindenes Sande (29) er en av dem som allerede har fått jobb. Hun begynte som elektrikerlærling i 2014, men måtte avslutte læretiden i en annen bedrift da det rett og slett ikke var noe å gjøre for henne på verftet.  Hun fortsatte på skole og fikk jobb i en annen bedrift. Men i september var hun tilbake på verftet – nå som elektroingeniør. – Det var trist å måtte slutte den gangen, men nå føler jeg at verftsnæringen er en tryggere arbeidsplass enn noen gang før, sier hun. Uvanlig lang horisont Ulstein Verft har nå arbeid med nybygg til langt ut i 2026. Det er uvanlig med en så lang horisont. I tillegg har verftet en rekke reparasjoner og ombygginger på gang. I den mest hektiske kontraktboomen før jul kunngjorde også Ulstein-gruppen at Gunvor Ulstein er tilbake som konsernsjef. Hun mener det er to overordnede faktorer som påvirker oppturen. – Overgangen fra brune til grønne skip, samt tilgjengelig kapasitet ved norske verft.
Norske verft har opplevd en kraftig oppsving i ordrer de siste månedene.  Dette kommer etter at industrien har hatt noen utfordrende år med nedgang i omsetningen. Verft har sikret seg arbeid for to-tre år frem i tid. Det har skapt flere hundre ledige jobber. Analytikere har endret anslagene for 2024. Det blir bedre enn først anslått.